पाएं अपने शहर की ताज़ा ख़बरें और फ्री ई-पेपरडाउनलोड करें
जम्मू। पुलिस विभाग का नाम एक बार फिर आतंकवाद के साथ जुड़ा है। इस बार सब इन्स्पेक्टर रैंक के अधिकारी को पकड़ा गया है। सब इन्स्पेक्टर भी वह जो राज्य में एन्काउंटर स्पेशलिस्ट माना जाता है और जिसने आज तक करीब 200 आतंकियों को मार गिराया है। खास बात है कि वही आतंकियों का मददगार निकला। आतंकियों के साथ मिलकर उसने 21 मई को डोडा जिले के ठाठरी पुलिस थाने पर हमले का प्लान बनाया था। पुलिस ने जांच के दौरान उसे चार अन्य साथियों के साथ पकड़ लिया है। इन लोगों ने ठाठरी पुलिस थाने पर ग्रेनेड हमला किया था, लेकिन ग्रेनेड फटा नहीं और कोई नुकसान नहीं हुआ। इसके अलावा और भी कुछ जगहों पर हमले किए जाने में इस पुलिस सब इन्सपेक्टर का नाम आया है। पुलिस मामले की जांच में लगी हुई है। जम्मू के आईजी राजेश कुमार का कहना है कि सब इन्स्पेक्टर को हिरासत में ले लिया गया है। फिलहाल जांच चल रही है। इसके बाद ही बाकी बातों के बारे में कुछ बताया जा सकता है।
जानकारी के अनुसार, 21 मई को आतंकियों ने ठाठरी में वीआईपी के दौरे के दौरान ग्रेनेड हमला किया था। ग्रेनेड बरामद होने के बाद पुलिस इस मामले की जांच कर रही थी। जांच के दौरान पुलिस ने कई लोगों से पूछताछ की। पूछताछ में पता चला कि इस पूरे मामले में पुलिस के सब इन्स्पेक्टर शिव कुमार शर्मा उर्फ सोनू का रोल था। उसने ही आतंकियों के साथ मिलकर हमले का प्लान बनाया था।
उक्त सब इन्स्पेक्टर विभाग में बतौर एसपीओ भर्ती हुआ था। दर्जनों आतंकियों को मारने के बाद उसे प्रमोशन मिलती गई और वह आज सब इन्स्पेक्टर के रैंक तक पहुंच गया था। वह इस समय स्पेशल ऑपरेशन ग्रुप के इंचार्ज के तौर पर काम कर रहा था। उसका नाम सामने आते ही पुलिस ने उसे पकड़ लिया। उसे ठाठरी पुलिस थाने में रखा गया है। इस ग्रेनेड मामले में पुलिस ने अभी तक उसके अलावा पांच लोगों को पकड़ा है। इनका प्लान वीआईपी के आने पर इलाके में दो-तीन जगहों पर हमले करने था। लेकिन कहीं पर धमाका नहीं हो सका था। पुलिस सूत्रों का कहना है कि पूछताछ के बाद पुलिस ने कुछ हथियारों को भी बरामद किया है। इन्हें अलग-अलग स्थानों पर छिपा कर रखा गया था। सूत्रों का यह भी कहना है कि ऐसा हमला करके सोनू मशहूर होना चाहता था। वह फिर से डोडा जिले में आतंकवाद को जिंदा करना चाहता था।
इस बारे में पूछे जाने पर एसपी डोडा आरिफ रिशू ने सब इन्स्पेक्टर के पकड़े जाने की पुष्टि की है। उन्होंने कहा कि ग्रेनेड हमले में उसका रोल सामने आया है। पुलिस मामले की जांच कर रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn